“ሻዛ”፤ የሰሊጥ ቅቤ ማምረት ጀመረ 
 በዱከም ኢንዱስትሪ መንደር በቅርቡ የተቋቋመው “ሻዛ የጣፋጭ ምግቦችና ዘይት ፋብሪካ” ለአገር ውስጥና ለውጭ ገበያ የሚውል የሰሊጥ ቅቤ ማምረት መጀመሩን የፋብሪካው ባለቤትና ሥራ አሥኪያጅ አቶ ሁሴን ሰይድ ገለፁ፡፡ ፋብሪካው በቀጣዮች ስድስት ወራት ከሰሊጥ የሚሰሩ ጣፋጭ ብስኩቶችንና ዘይት ለማምረት ማቀዱንም ባለቤቱ ተናግረዋል፡፡  “ሰሊጥ በአገራችን በስፋት ቢመረትም ወደ ውጭ ከመላክ ባለፈ በአገር ውስጥ ለምግብነት አይውልም” ያሉት አቶ ሁሴን፤ የፋብሪካው ዋና አላማም ሰሊጥ ላይ እሴቶችን በመጨመር በተሻለ ዋጋ ለአገር ውስጥና ለውጭ ገበያ ማቅረብና ሰሊጥን እንደ ሌሎች የሀገራችን ባህላዊ ምግቦች እንዲለመድ ማድረግ ነው ብለዋል፡፡ የሰሊጥ ቅቤ የማምረት ስራው በአራት ሚሊዮን ብር ካፒታል መጀመሩን የተናገሩት ሥራ አስኪያጁ፤ ፋብሪካቸው በቅርቡ ጣፋጭ የሰሊጥ ብስኩቶችንና ዘይት ለማምረት በዝግጅት ላይ እንደሆነም ተናግረዋል።  በመካከለኛው ምስራቅና በአረብ አገራት የሰሊጥ ቅቤ (ጠሂና) በስፋት በምግብነት እንደሚውል የገለፁት አቶ ሁሴን፤ በአገራችን ባሉ የአረብ ምግብ ቤቶች ውስጥም ተፈላጊነቱ እየጨመረ መምጣቱን ጠቁመዋል፡፡ የሰሊጥ ቅቤው እንደ ማዮኔዝ ከሰላጣ ጋር ተደባልቆ እንዲሁም በፆም ማኪያቶ መልክ፣ ከማር ጋር እንደ ማርማላት በዳቦ ተቀብቶ… ለምግብነት የሚውል ሲሆን “ሑሙስ” ለተባለውና ከሽንብራ ለሚሰራው ምግብ ከፍተኛ ግብአት እንደሆነም ታውቋል፡፡ ምርቱ ምንም አይነት ኬሚካል የማይቀላቀልበት ሲሆን ሳይበላሽ የመቆየት እድሉም ከፍተኛ እንደሆነ የፋብሪካው የምግብ ኢንጂነሪንግ ባለሙያ ወ/ሪት ሀላማ ኢብራሂም ገልፀዋል፡፡ የሰሊጥ ቅቤ (ጠሂና) ከተፈተገ ሰሊጥ ብቻ የሚዘጋጅ ነው። በውስጡም ከፍተኛ ፕሮቲን፣ ኮፐር፣ ዚንክ፣ ማንጋዚንና ሚኒራሎችን እንደያዘ የተገለፀ ሲሆን በአብዛኞቹ ምግቦች ውስጥ የማይገኘውን ቫይታሚን “F” የያዘ እንደሆነና ኮሌስትሮልን እንደሚጠቅም በጥናት መረጋገጡ ታውቋል፡፡